text: Ferðaseðlaprísirnir mugu niður – NÚ!
text: #000007
text: Grundprísurin fyri ferðaseðlar minkar ikki
  Ein kann gleðast um, at tað gongur væl hjá Atlantsflog í løtuni, og vóna, at jaliga gongdin fer at minka um ferðaseðlaprísirnar. Men ein slík vón er í besta føri bláoygd. Yvirskotið kemur neyvan føroyska fólkinum til góðar. Vit kunnu jú bara staðfesta, at tá tað gongur væl hjá Atlantsflog, so merkir miðal hampa føroyingurin lítið til tað. Tað verður eyðsýniliga bara til onkur hissini tilboð uppá bíliga sølu av setrum í lágsesong, sum uttan iva eru setur, ið tað frammanundan ikki er so nógvur eftirspurningur eftir. Hetta tykist mest at vera ein “smartur” máti at sleppa av við setrini fyri ein lutfalsliga bíligan penga, so partaeigararnir fáa eitt lítið sindur meira burtuúr teimum enn einki.
text: #000011
text: So í veruleikanum tæna tilboð av hesum slag ikki fólkinum sum heild. Tey eru kanska bara við til at halda grundprísinum uppi. Eg vildi heldur havt, at góða gongdin hjá felagnum fekk vanligu ferðaseðlaprísirnar til at minka sum heild. Men hetta hendir ikki. Líkamikið, hvussu væl tað gongur hjá flogfelagnum, tykist grundprísurin fyri ferðaseðlar, saman við ferðaavgjaldinum, meira ella minni óvikandi. Og hví man tað vera so?
text: #000013
text: Jú, soleiðis fer at vera, so leingi sum einasta flogfelagið í landinum onga kapping hevur á marknaðinum. At vænta, at onnur flogfeløg skulu fara at hava áhuga fyri at taka kappingina upp við Atlantsflog, og at hetta so kann trýsta prísirnar niður, er helt einfalt ikki realistiskt.
text: #000014
text: Flogvøllurin er longdur, men flogfeløg standa avgjørt ikki í bíðirøð kortini fyri at stovna flogrutur til Føroya. Og hví? Tí tey meta væl saktans, at kundagrundarlagið er ov lítið. Eg haldi, at allar grundir eru til at óttast fyri, at kappingin kemur ikki. Verandi kundagrundarlag er rætt og slætt ov lítið til at kunna breyðføða fleiri flogfeløgum í nóg stóran mun. Feløgini kunnu ikki við so lutfalsliga lítlum kundagrundarlag vinna partaeigarunum nóg stóran vinning til, at tað verður nóg attraktivt fyri íløgarar at gera íløgur í fleiri flogfeløg, sum flúgva til og úr Føroyum. Tað er einans áhugavert at gera íløgur í flogleiðirnar til og úr Føroyum, so leingi sum bert eitt felag hevur monopol og kann hava fult tamarhald á ferðaseðlaprísunum.
text: #000015
text: Ferðafólk verða hildin sum gíslar, men fyri hvat?
  Samstundis er lítið og einki, sum eggjar Atlantic Airways til at lækka prísirnar, so leingi sum felagið má virka sum eitt partafelag, har fremsta sukseskriterium eru at nøkta vinningstørvin hjá partaeigarunum. So leingi sum einasta flogfelagið, ið flýgur uppá Føroyar, má virka undir partafelagstreytum, so gongur atlitið at tí, at veita partaeigararunum so stóran vinning sum gjørligt, fram um atlitið at ferðafólkunum – tvs. teimum, sum eru noydd at ferðast og tí mugu keypa ferðaseðlar í dýrum dómum. Ferðafólk verða so at siga tikin sum “gíslar”, sum – fyri at nøkta vinningstørvin hjá partaeigararunum – mugu gjalda “loysipening” í form av yvirprísi fyri at sleppa til og úr landinum. So einfalt er tað.
text: #000016
text: Men hvør fær veruliga gagn av hesi skipan? Partaeigaravinningurin kann ikki vera serliga stórur, tí kundagrundarlagið er eisini lítið fyri bert eitt felag. Um vinningurin fór til at lækka ferðaseðlakostnaðin, ístaðin fyri til partaeigararnar, hevði tað neyvan gjørt tann stóra munin fyri ferðaseðlaprísirnar. Spurningurin er, um tað yvirhøvur er tað vert fyri nakran at halda fram við at lata Atlantic Airways vera eitt partafelag, tí so leingi sum Atlantsflog bara má virka sum eitt partafelag, verður støðan verandi, sum hon er. Prísirnir fara ikki niður uttan so, at okkurt ekstraordinert verður gjørt.
text: #000017
text: Hvat er best fyri samfelagið?
  Tað kemst ikki uttan um tað. Líka mikið hvussu víkir og vendir, so eru dýru ferðaseðlaprísirnir ein týðandi orsøk til, at fólkatalið i Føroyum minkar. Tá tað er nógv dýrari at ferðast til og úr Føroyum, enn tað er hjá øðrum í londunum kring okkum at ferðast til og úr teirra landi, verður hetta til ein fløskuháls fyri vinnulívið, sum tálmar og ger tað torført at fáa vinnuligt virksemi í Føroyum til at bera seg. Ferðingarsmidleikin er nevniliga ein sera týðandi fyritreyt fyri samhandilin við útheimin og harvið fyri øktum vinnuligum virksemi í landinum, hagani øll tey attraktivu arbeiðsplássini skulu koma.
text: #000022
text: Sæð frá einum størri perspektivi, er tað tí ikki skilagott, at síggja flogfelagið avbyrgt sum eina fyritøku bara fyri seg og meta suksesina eftir, hvussu fyritøkan klárar seg, um so er, at suksesin bert tyngir restina av samfelagnum. Latið okkum tí heldur gera eina cost benefit analysu, har ein tekur samfelagsgagnið og atlitið at føroyskari vinnu sum heild við inn í líkningina, og kanna eftir, um tað ikki kann loysa seg betri fyri samfelagið og fyri vinnuna sum heild, at samfelagið ofrar eitt sindur uppá at gera ferðing millum Føroyar og umheimin væl bíligari.
text: #000023
text: Men heldur ein fast í at vilja síggja flogfelagið avbyrgt, so sær tað út sum “undirskot”, men eg haldi fast í, sum eg longu havi nevnt – at samfelagsgagnið verður tikið við inn í líkningina. Tá ein tá ger roknskapin upp, eri eg vís í, at fyrimunirnirnir fyri vinnuliga virksemið annars í landinum eru so stórir, at talan er ikki um “undirskotsvirksomheit”.
text: #000030
text: Tað er púra rætt, at tað ikki ber til at vera púra vísur í, at fólk høvdu ferðast meira, um ferðaseðlaprísirnir fóru niður. Men eg haldi kortini, at til ber at siga, at nógv bendir á, at fólk høvdu ferðast meira, um tað var bíligari at ferðast – eins og tey gera aðrastaðni, har tað er bíligt at ferðast uttanlands. Eg haldi heldur ikki, at nakar ivi er um, at ynskið um bíligari ferðaseðlar og um størri ferðingarsmidleika er sera stórt í samfelagnum – bæði frá vanligum fólki og frá vinnuni, ja, øllum, sum onkusvegna hava brúk fyri at ferðast nógv, nettupp tí tørvurin er størri enn ráðini.
text: #000032
text: Harumframt er dýri ferðaseðlaprísurin tann grundin, sum øgiliga nógvir útlendingar vísa til, ið ger, at tey velja Føroyar frá sum destinatión. (Hetta siga ferðaskrivstovur, sum selja ferðir til Føroya).
text: #000033
text: Tí ivist eg ikki so nógv í, at tað hevði skapt økta ferðing til og úr Føroyum við bíligari ferðaseðlaprísum. Tað er í øllum førum ikki nógv sum bendir á, at vit økja um ferðing til og úr Føroyum við at varðveita dýrar ferðaseðlaprísir!
text: #000034
text: Avleiddir fyrimunir av bíligari ferðaseðlum
  Ein avleiddur fyrimunur av bíligari ferðaseðlum hevði uttan iva verið nógv økt millumlanda virksemi. Hetta hevði skapt betri fyritreytir fyri eini nógv virknari vinnu – ikki minst ferðavinnu – og harvið økt munandi um ferðingina til og úr Føroyum, so fleiri fólk komu til Føroya at leggja pening eftir seg.
text: #000035
text: Hetta hevði eisini gjørt tað meira attraktivt at flyta vinnuligt virksemi til Føroya við teimum skattafyrimunum, sum fyritøkur hava í Føroyum í mun til í flestu londum kring okkum, sum aftur hevði skapt fleiri arbeiðspláss í landinum og givið øktar og meira fjølbroyttar vinnuligar møguleikar til fólkið. Harvið verður ferð sett á økta tilflyting til landið – júst tað, sum øll suffa eftir.
text: #000036
text: At seta prísirnar niður fyri ferðaseðlar merkir sum sagt helst í fyrsta umfari mistar inntøkur fyri partaeigararnar her og nú, men eingin ivi er um, at bíligari ferðaseðlar í síðsta enda skapa økt virksemi í landinum, og harvið øktar inntøkur fyri samfelagið sum heild. Her kann veruliga vinnast inn uppá karussellirnar fyri tað, sum mist verður uppá reiggjurnar. Tá samfelagsroknskapurin skal gerast upp, verður úrslitið í øllum førum rættvísari og nógv meira fyrimunarligt fyri eina størri fjøld.
text: #000038
text: Her er annars ein Facebook-bólkur fyri fólk, sum eru ónøgd við dýru flogferðaseðlaprísirnar: 
text: #000041